Uredba Sveta (ES) št. 462/96

z dne 11. marca 1996

o začasni ukinitvi uporabe uredb (EGS) št. 990/93 in (ES) št. 2471/94 in o razveljavitvi uredb (ES) št. 2472/94 in (ES) št. 2815/95 o prekinitvi ekonomskih in finančnih odnosov z Zvezno republiko Jugoslavijo (Srbija in Črna gora), z območji pod zaščito Združenih narodov v Republiki Hrvaški in z območji Republike Bosne in Hercegovine pod nadzorom sil bosanskih Srbov

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 73 g in 228a te pogodbe,

ob upoštevanju skupnega stališča z 4. decembra 1995, ki ga je opredelil Svet na podlagi člena J.2 Pogodbe o Evropski uniji o začasni ukinitvi omejitev trgovinske menjave z Zvezno republiko Jugoslavijo (Srbija in Črna gora) in z bosanskimi Srbi [1], ki ga je Varnostni svet Združenih narodov določil z Resolucijo 1022 (1995),

ob upoštevanju predloga Komisije,

ker je Varnostni svet Združenih narodov glede na sporazum, sklenjen med pogodbenicami v zvezi z Bosno in Hercegovino, z Resolucijo 1022 (1995) odločil, da se začasno ukinejo omejitve v zvezi z ekonomskimi in finančnimi odnosi z Zvezno republiko Jugoslavijo (Srbija in Črna gora), z območji pod zaščito Združenih narodov v Republiki Hrvaški, in ob izpolnitvi nekaterih pogojev, z območji Republike Bosne in Hercegovine, ki so pod nadzorom sil bosanskih Srbov;

ker je bil Varnostni svet obveščen, da so navedeni pogoji izpolnjeni;

ker je Svet že sprejel Uredbo (ES) št. 2815/95 [2] , ki začasno ukinja uporabo Uredbo (EGS) št. 990/93 [3] v zvezi z Zvezno republiko Jugoslavijo (Srbija in Črna gora);

ker bi bilo zakonodajo Skupnosti zaradi preglednosti pri izvajanju Resolucije Varnostnega sveta Združenih narodov št. 1022 (1995) treba strniti v celovit instrument Skupnosti in je zato treba Uredbo (ES) št. 2815/95 razveljaviti,

SPREJEL NASLEDNJO UREDBO:

Člen 1

1. Začasno se ukine uporaba uredb (EGS) št. 990/93 in (ES) št. 2471/94 [4]

2. V obdobju začasne ukinitve uporabe uredb iz odstavka 1 lahko države članice vse premoženje in sredstva, ki so bila poprej zamrznjena ali zadržana glede na navedeni uredbi, sprostijo v skladu z zakonskimi predpisi, pod pogojem, da vse premoženje ali sredstva, ki so predmet zahtevkov, retencijskih pravic, sodb ali obremenitev ali ki so v lasti oseb, združenj, pravnih oseb ali drugih organizacij, za katere je ugotovljeno ali se domneva, da so nesolventne glede na zakone ali računovodska pravila zadevne države članice, ostanejo zamrznjena ali zadržana, dokler ne bodo sproščena v skladu z veljavnimi zakonskimi predpisi.

3. Razveljavita se uredbi (ES) št. 2472/94 [5] in (ES) št. 2815/95.

Člen 2

Ta uredba začne veljati z dnem objave v Uradnem listu Evropskih skupnosti.

Uporabljati se začne s 27. februarjem 1996.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. marca 1996

Za Svet

Predsednik

L. Dini

[1] UL L 297, 9.12.1995, str. 4.

[2] UL L 297, 9.12.1995, str. 1.

[3] UL L 102, 28.4.1993, str. 14. Uredba, kakor je bila nazadnje spremenjena z Uredbo (ES) št. 2815/95 (UL L 297, 9.12.1995, str. 1).

[4] UL L 266, 15.10.1994, str. 1.

[5] UL L 266, 15.10.1994, str. 8. Uredba, kakor je bila nazadnje spremenjena z Uredbo (ES) št. 2815/95.

--------------------------------------------------